# Stáhtadoarjaga ohcan ruoŧagielalaš ja sámegielalaš bálvalusaid gárggiidahttima doarjuma várás dehe guovttegielalaš buresbirgenguovlluid ovttasbargosoahpamuša koordinerema várás

GEAVAHANULBMIL JA DUOGÁŠ

Sosiála- ja dearvvašvuohtaministeriija ilmmuha ohcanládje stáhtadoarjaga ruoŧagielalaš ja sámegielalaš bálvalusaid gárggiidahttima doarjuma várás sihke guovttegielalaš buresbirgenguovlluid ovttasbargosoahpamuša koordinerema várás.

Ráđđehusa evttohussii (HE 241/2021 vp) gullevaš sosiála- ja dearvvašvuohtafuolahusa ordnema lága (612/2021) 33 § mielde Länsi-Uusimaa buresbirgenguovllu bargun lea doarjut ruoŧagielalaš sosiála- ja dearvvašvuohtafuolahusa bálvalusaid gárggiidahttima olles riikkas. Sámi (Lappi) buresbirgenguovllu bargun lea doarjut sámegielalaš sosiála- ja dearvvašvuohtafuolahusa bálvalusaid gárggiidahttima olles riikkas.

Sosiála- ja dearvvašvuohtafuolahusa ordnemis addojuvvon lága 39 § mielde guovttegielalaš buresbirgenguovllut fertejit dahkat ovttasbargošiehtadusa ruoŧagielalaš gielalaš vuoigatvuođaid ollašuvvama dorvvasteami várás sosiála- ja dearvvašvuohtafuolahusas, ja Varsinais-Suomi buresbirgenguovllu ovddasvástádussan lea namuhuvvon ovttasbargošiehtadusa ráhkadeami koordineren.

Stáhtadoarjaga ohccin sáhttet leat Sámi (Lappi), Länsi-Uusimaa ja Varsinais-Suomi buresbirgenguovllut. Stáhtadoarjaga geavahanáigi lea 1.1.2022–31.12.2022. Gažaldat lea sierradoarjagis.

Doarjaga eanemusmearri lea oktiibuot eanemusat 550 000 euro, ja dat sáhttá gokčat dievasmearálaččat fidnu goasttádusaid, mat addet vuoigatvuođa stáhtadoarjagii. Doarjja máksojuvvo stáhta jagi 2019 bušeahttamomeanttas 28.70.05 (eanangodde- ja sosiála- ja dearvvašvuohtafuolahusa ođastusa válmmastallama ja ollašuhttima doarjja ja stivren). Doarjja juolluduvvo dievasmearálažžan, dehege iešruhtadanoassi ii gáibiduvvo.

RUOŦAGIELALAŠ JA SÁMEGIELALAŠ BÁLVALUSAID OVDDIDEAMI DOARJUN

Sosiála- ja dearvvašvuohtafuolahusa ordnema lága paragráfas 33 mearriduvvo sierrabargguin ruoŧagielalaš ja sámegielalaš sosiála- ja dearvvašvuohtafuolahusa bálvalusaid gárggiidahttimis. Dan mielde Länsi-Uusimaa buresbirgenguovllu bargun lea doarjut ruoŧagielalaš sosiála- ja dearvvašvuohtafuolahusa bálvalusaid gárggiidahttima olles riikkas. Dat sáhttá addit doarjaga eará buresbirgenguovlluide ovdamearkka dihte nu ahte fierpmáiduhttá buresbirgenguovlluid, mat ordnejit ruoŧagielalaš bálvalusaid, ja buvttada málliid ja materiála ruoŧagielalaš bálvalangollosiid ja bálvalanollisvuođaid meroštallamis buot buresbirgenguovlluid atnui.

Sámi (Lappi) buresbirgenguovllu bargun lea oalil doarjut sámegielalaš sosiála- ja dearvvašvuohtafuolahusa bálvalusaid gárggiidahttima olles riikkas ja addit doarjaga eará buresbirgenguovlluide. Sámi buresbirgenguovlu sáhttá maid dán barggu oassin ovddidit sápmelaččaid sosiála- ja dearvvašvuohtafuolahusa rádjeovttasbarggu. Sámegielalaš bálvalusaid gárggiidahttimis galget váldojuvvot vuhtii giela lassin kultuvrralaš áššit.

GUOVTTEGIELALAŠ BURESBIRGENGUOVLLUID OVTTASBARGU

Sosiála- ja dearvvašvuohtafuolahusa ordnema lága paragráfas 39 geatnegahttojuvvojit guovttegielalaš buresbirgenguovlluid soahpat gaskavuođa ovttasbarggus ja bargojuogus ruoŧagielalaš sosiála- ja dearvvašvuohtafuolahusa bálvalusaid ollašuhttimis. Soahpangeatnegasvuohta guoská dakkár bálvalusaid, main ovttasbargu lea dárbbašlaš bálvalusaid ollašuhttima gáibideaddji máhtu, bálvalusaid oažžasuvvama dehe kvaliteahta sihkkarastima várás dehe gielalaš vuoigatvuođaid sihkkarastima várás barggu gáibideaddjivuođa, hárvenašvuođa dehe stuora goluid dihte, mat das šaddet.

Njuolggadus laktása oasistis ruoŧagielalaš sierragáhttemis ovddasvástideaddji Kårkulla-gieldaovttastumi burgimii ja dan sihkkarastimii, ahte ruoŧagielalaš sierragáhttema bálvalusa sáhttet dorvvastuvvot dás maŋásge. Njuolggadusain viggojuvvo dattetge dorvvastuvvot maid eará dakkár ruoŧagielalaš bálvalusaid ordnen, maid ordnemis leat leamaš čuolmmat ja main bálvalusat sáhtále dorvvastuvvot ovttasdoaibmamiin ja bargojuoguin.

Paragráfa 2 momeanttas mearriduvvo dárkileappot, main áššiin guovttegielalaš buresbirgenguovllut fertejit soahpat.

Paragráfa 3 momeanttas mearriduvvo Varsinais-Suomi buresbirgenguvlui geatnegasvuohta koordineret soahpamuša ráhkadeami.

DOARJAGA GEAVAHEAMI EAVTTUT

Stáhtadoarjjamearrádusas meroštallojuvvojit dárkileappot doarjaga geavaheami eavttut ja máksináigedávval.

Dohkálaš golut, mat laktásit fidnu ollašuhttimii, leat fidnu ollašuhttima dáfus dárbbašlaš ja meariset mielde govttolaš golut:

1. hálddahangolut,
2. fidnu bargoveahkagolut,
3. mátkegolut,
4. doaibmasajiid láiggut,
5. luovos opmodaga háhkangolut, mat laktásit dakkaviđe fidnu ollašuhttimii,
6. olggobeale gálduin hahkkojuvvon dutkamuša ja dieđu sihke konsulterema ja danveardásaš áššedovdibálvalusaid golut ja
7. eará fidnu ollašuhttima várás vealtameahttun golut.

Vuoittut, mat šaddet doarjunvuloš doaimmas, unniduvvojit stáhtadoarjaga vuoigadahtti goluin. Dohkálaš goluin unniduvvojit maid seamma dárkkuhussii mieđihuvvon eará almmolaš doarjagat, juos mearrádusas ii eará boađe ovdan. Fidnodoibmiid eará doaimma vuoittut eai váikkut doarjaga mearrái. Doarjagat leat árvvoštallanvuložat.

OHCAN

Ohcanskovvái galgá laktit:

* + - bušeahttaárvalusskovi,
		- fidnoplána, mii lea eanemusat 10 siiddu, earret bearbmasiiddu ja sisdoallologahallama.

Fidnoplánas galget govviduvvot

* fidnu ulbmiliid,
* ulbmiliid ollašuhttima várás plánejuvvon doaibmabijut,
* háhpohallanvuloš bohtosat,
* riskkat ja daidda ráhkkaneapmi,
* oassečađaheaddjit ja vejolaš ovttasbargoguoimmit,
* bohtosiid čuovvun ja árvvoštallan sihke
* plána fidnu kommunikašuvnnas.

Ohcanáigi stáhtadoarjagiidda álgá 16.12.2021 ja nohká 10.1.2022 d. 16.15. Stáhtadoarjaga ohccin sáhttet leat ráđđehusa evttohusa (HE 241/2021 vp) gullevaš sosiála- ja dearvvašvuohtafuolahusa ordnema lága (612/2021) 33 ja 39 § mielde Sámi (Lappi), Länsi-Uusimaa ja Varsinais-Suomi buresbirgenguovllut.

Ohcamuš čuvvosiiddisguin doaimmahuvvo elektrovnnalaš hámis sosiála- ja dearvvašvuohtaministeriijai čujuhussii kirjaamo.stm@gov.fi. Dieđáhusa fáddágieddái galgá čállojuvvot *”Stáhtadoarjaga ohcan ruoŧagielalaš ja sámegielalaš bálvalusaid gárggiidahttima doarjumii dehe guovttegielalaš buresbirgenguovlluid ovttasbargošiehtadusa koordineremii, VN/32031/2021.”* Mearreáiggi maŋŋel boahtán ohcamušat eai gieđahallojuvvo.

Doarjagii guoskaduvvojit čuovvovaš mearrádusat: Láhka sosiála- ja dearvvašvuohtafuolahusa ordnemis (612/2021), Stáhtadoarjjaláhka (688/2001).

DOARJJAMEARRÁDUSAT JA LASSIDIEĐUT

Sosiála- ja dearvvašvuohtaministeriija dahká doarjjamearrádusaid jagi 2022 álggus. Ohcciide ilmmuhuvvo mearrádusain čálalaččat.

Gažaldagaide, mat gusket doarjaga, vástida sosiála- ja dearvvašvuohtaministeriijas sierraáššedovdi Antti Kuopila. Šleađgaboasta lea hámis ovdanamma.goargu@gov.fi.

 ČUVVOSAT

Čuovus 1. Ohcanskovvi

Čuovus 2. Bušeahttaárvalusskovvi